สปน.แจงแจกแมสก์กว่า 78 ล้านชิ้น ถึงมือผู้ปฏิบัติงานเสี่ยงครบทุกฝ่าย
ปลัด สปน.แจงจัดสรรหน้ากากอนามัยรูปแบบใหม่ 30 มี.ค.-10 พ.ค.63 รวม 78 ล้านชิ้น ถึงมือผู้ปฏิบัติงานฝ่ายต่างๆ แล้ว พณ.ส่งผลสอบ วิชัย อธิบดีกรมการค้าภายใน เตรียมนำเรียนนายกฯ ผ่าน วิษณุเมื่อวันที่ 11 พ.ค.63 นายธีรภัทร ประยูรสิทธิ ปลัดสำนักนายกรัฐมนตรี กล่าวว่า ตามที่ พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้แต่งตั้งคณะกรรมการเฉพาะกิจเกี่ยวกับการบริหารพัสดุสำหรับการป้องกัน ควบคุม หรือรักษาโรคติดเชื้อไวรัสโคโรนา 2019 โดยมีปลัดสำนักนายกรัฐมนตรีเป็นประธานฯ ปลัดกระทรวงสาธารณสุข เลขาธิการคณะกรรมการกฤษฎีกา อธิบดีกรมการค้าภายใน อธิบดีกรมบัญชีกลาง และอธิบดีกรมศุลกากร เป็นรองประธาน คณะกรรมการเฉพาะกิจฯชุดนี้มีหน้าที่และอำนาจกลั่นกรองการจัดซื้อและการจัดสรรหน้ากากอนามัยภายในประเทศ พิจารณากลั่นกรองเรื่องหน้ากากอนามัยในการขอนำเข้ามาในราชอาณาจักร และส่งออกไปนอกราชอาณาจักร ฯลฯ โดยในลำดับแรกให้พิจารณาเฉพาะหน้ากากอนามัยและหน้ากากอื่นๆ ยกเว้นหน้ากากอนามัย N95 และเวชภัณฑ์อื่นๆ ที่ยังอยู่ในการพิจารณาของกระทรวงสาธารณสุข (สธ.)โดยในช่วงที่ผ่านมารัฐบาลได้จัดสรรงบประมาณให้กระทรวงพาณิชย์ (พณ.) และกระทรวงสาธารณสุข จัดซื้อหน้ากากอนามัยเพื่อจัดสรรให้หน่วยงานภาครัฐ โดยจัดให้กระทรวงมหาดไทย (มท.) จำนวน 1 ล้านชิ้นต่อวัน กระทรวงสาธารณสุข จำนวน 1.5 ล้านชิ้นต่อวัน และศูนย์ปฏิบัติการแก้ไขสถานการณ์ฉุกเฉินด้านความมั่นคง (ศปม.) จำนวน 40000 ชิ้นต่อวันทั้งนี้ตั้งแต่วันที่ 30 มี.ค.-10 พ.ค.63 คณะกรรมการเฉพาะกิจฯได้จัดสรรให้ทั้ง 3 หน่วยงานสะสมรวม 78178350 ชิ้น ดังนี้โดยจัดสรรสะสมให้ กระทรวงมหาดไทย รวม 27189800 ชิ้น กระทรวงสาธารณสุข รวม 50670550 ชิ้น และศูนย์ปฏิบัติการฯด้านความมั่นคง รวม 318000 ชิ้น โดยการจัดสรรนี้นำไปให้เจ้าหน้าที่ของรัฐที่ทำงานกับกลุ่มเสี่ยง คือ บุคลากรทางการแพทย์และสาธารณสุขเป็นหลัก รวมทั้งเจ้าหน้าฝ่ายปกครอง ตำรวจ ทหาร และอาสาสมัคร และ อสม.ที่ปฏิบัติงานเชิงรุกในการตรวจกลุ่มเสี่ยงในพื้นที่ทุกชุมชน ปฏิบัติงานประจำด่านตรวจและบริการประชาชนทั่วประเทศ ทำให้เกิดความปลอดภัยกับเจ้าหน้าที่ที่ปฏิบัติงานทุกคน สำหรับประชาชนทั่วไปได้มีการรณรงค์ให้ใช้หน้ากากผ้าในการป้องกันตัวจากสถานการณ์ในปัจจุบันที่รัฐบาลโดยศูนย์บริหารสถานการณ์โควิด-19 (ศบค.) กระทรวงสาธารณสุข กระทรวงมหาดไทย และหน่วยงานที่เกี่ยวข้องสามารถควบคุมการแพร่ระบาดและป้องกันการติดเชื้อไวรัสโคโรนา 2019 ได้อย่างมีประสิทธิภาพแล้ว คณะกรรมการเฉพาะกิจฯ จะต้องมาพิจารณาการจัดสรรจำนวนหน้ากากอนามัยให้กับหน่วยงานต่างๆ อีกครั้ง ซึ่งอาจจะเพิ่มขึ้นหรือลดลงตามการประเมินสถานการณ์ในระยะต่อไปเมื่อถามถึงความคืบหน้าผลการสอบสวนจากกรณี ที่นายกรัฐมนตรีมีคำสั่งให้ นายวิชัย โภชนกิจ อธิบดีกรมการค้าภายใน กระทรวงพาณิชย์ มาปฏิบัติราชการที่สำนักนายกรัฐมนตรี โดยอยู่ในการกำกับดูแลของปลัดประจำสำนักนายกรัฐมนตรี (สปน.) และให้มีการสืบสวนข้อเท็จจริงตามคำสั่งดังกล่าวนั้น ซึ่งปลัดกระทรวงพาณิชย์ได้แต่งตั้งคณะกรรมการสอบสวนข้อเท็จจริงขึ้นมา เพื่อสอบสวนข้อเท็จจริงกรณีเกี่ยวกับการบริหารจัดการหน้ากากอนามัย ช่วงการแพร่ระบาดโควิด-19ล่าสุดมีรายงานข่าวจากกระทรวงพาณิชย์ว่า ผลการสอบสวนข้อเท็จจริงเสร็จสิ้นและได้ส่งผลสอบมาที่ สปน.แล้ว นายธีรภัทร กล่าวว่า สปน.ได้รับรายงานผลการสอบสวนข้อเท็จจริงจากกระทรวงพาณิชย์แล้ว แต่เรื่องนี้เป็นเรื่องลับ ไม่สามารถเปิดเผยผลการสอบสวนได้ ซึ่งหลังจากนี้จะได้นำกราบเรียนนายกฯ ผ่าน นายวิษณุ เครืองาม รองนายกรัฐมนตรี เพื่อโปรดพิจารณาต่อไปนายธีรภัทร กล่าวต่อว่า ผลการสอบสวนข้อเท็จจริงที่ส่งมาจากกระทรวงพาณิชย์นั้น เนื่องจากนายวิชัยถือว่ายังเป็นอธิบดีกรมการค้าภายใน ซึ่งเป็นข้าราชการสังกัดกระทรวงพาณิชย์อยู่ การดำเนินการสอบสวนข้อเท็จจริงเป็นไปตามกฏหมายและระเบียบที่เกี่ยวข้อง โดยปลัดกระทรวงพาณิชย์มีอำนาจหน้าที่ในฐานะผู้บังคับบัญชาโดยตรง และเมื่อดำเนินการสอบสวนแล้วเสร็จ จึงรายงานผลการสอบสวนผ่าน สปน.กราบเรียนนายกรัฐมนตรีเพื่อพิจารณาต่อไปด้าน นายวิษณุ เครืองาม รองนายกรัฐมนตรี กล่าวว่า ขณะนี้ตนยังไม่ได้รับรายงานผลสอบ ขอดูว่าผลสอบกระทรวงพาณิชย์ก่อนนำเรียนนายกฯพิจารณาจะให้ดำเนินการอย่างไรต่อไปทั้งนี้ ผู้สื่อข่าวรายงานว่า กรณีของนายวิชัย สืบเนื่องจากก่อนหน้านี้นั้น นายกฯ มีคำสั่งให้นายวิชัยมาปฏิบัติราชการที่สำนักนายกรัฐมนตรี ให้อยู่การกำกับดูแลของ สปน.จนกว่าคณะกรรมการตรวจสอบข้อเท็จจริงกรณีประเด็นทางสังคมเรื่องหน้ากากอนามัยแล้วเสร็จ เพื่อสร้างความมั่นใจให้กับประชาชนในการบริหารจัดการของรัฐบาลภายใต้สถานการณ์การแพร่ระบาดโควิด-19 ให้เป็นไปด้วยความเรียบร้อยกรณีมีประเด็นทางสังคมเกี่ยวกับการกักตุนและจำหน่ายหน้ากากอนามัย ซึ่งสมควรมีการตรวจสอบเพื่อให้เกิดความชัดเจน ถูกต้อง โปร่งใส และเป็นธรรม ตลอดจนเพื่อให้เกิดประโยชน์สูงสุดแก่การบริหารราชการของกรมการค้าภายใน
ปลัด สปน.แจงจัดสรรหน้ากากอนามัยรูปแบบใหม่ 30 มี.ค.-10 พ.ค.63 รวม 78 ล้านชิ้น ถึงมือผู้ปฏิบัติงานฝ่ายต่างๆ แล้ว พณ.ส่งผลสอบ วิชัย อธิบดีกรมการค้าภายใน เตรียมนำเรียนนายกฯ ผ่าน วิษณุ
ธีรภัทร ประยูรสิทธิ,ปลัด สปน.,หน้ากากอนามัย,แมสก์,ผลสอบกักตุนแมสก์,กักตุนหน้ากาก,ข่าวทั่วไป